**เทคนิคการจัดการเรียนรู้ “สาระข่าวสารและการเชื่อมโยง”**

**เพื่อการปลูกสร้างสำนึกดีและเสริมโลกทัศน์ให้กับผู้เรียน ของโรงเรียนบ้านโคกเพชร**

**ปีการศึกษา ๒๕๕๖**

..................................................................

**แนวคิดพื้นฐาน**

“ข่าวสาร” เป็น “เหตุการณ์” ที่เกิดขึ้นทุกวันไม่ว่าจะในสังคมใดๆก็ตาม ซึ่งจะมีทั้งข่าวสารที่ดีและไม่ดี การฝึกให้ผู้เรียนรับข่าวสารอย่างมีวิจารณญาณด้วยการฝึกคิดวิเคราะห์อย่างถ้วนถี่โดยใช้เหตุผลเป็นสำคัญ เชื่อว่านอกจากจะช่วยสร้างเสริมโลกทัศน์อันกว้างไกลให้กับผู้เรียนแล้ว ยังจะช่วยให้เกิดทัศนคติและสำนึกที่ดีที่สร้างสรรค์ในการดำรงชีวิตของผู้เรียนด้วยการใช้ข่าวสารเหตุการณ์ต่างๆนั้นให้เป็นประโยชน์ไปตลอดชีวิตอีกด้วย

นอกจากนี้ ข่าวสารต่างๆที่เกิดขึ้น บางส่วนก็มักจะเชื่อมโยงกับเหตุการณ์สำคัญๆในอดีต และอาจจะส่งผลระยะยาวไปถึงอนาคต ซึ่งถือเป็นโอกาสดีที่จะช่วยให้ผู้เรียนได้เรียนรู้และวิเคราะห์เกี่ยวกับเหตุการณ์นั้นๆ ตลอดถึงการมองผลลัพธ์ในระยะที่ผ่านๆมา พร้อมทั้งอาจลองพยากรณ์อนาคตเกี่ยวกับเรื่องนั้นๆได้ตามข้อมูลที่ได้รับอีกด้วย

**ที่มาของแนวคิดและความสอดคล้องกับแนวคิดอื่นๆ**

หลายๆเหตุการณ์สำคัญๆที่เคยเกิดขึ้นในอดีต สังคมไทยมีข้อสรุปร่วมกันว่า “เป็นสิ่งที่ไม่ควรเกิดขึ้น” เพราะเป็นเหตุการณ์ที่สร้างความเสียหายหรือให้ผลเชิงลบต่อสังคมโดยรวมอย่างประเมินค่ามิได้ ซึ่งควรเป็นบทเรียนที่มีค่าของสังคม และเป็นหน้าที่ของทุกคนที่ควรต้องป้องกันให้เกิดขึ้นอีก แต่ในข้อเท็จจริงกลับพบว่า “เกิดขึ้นอีกซ้ำแล้วซ้ำเล่า” เสมือนไม่เคยมีเหตุการณ์ที่ก่อความสูญเสียในลักษณะที่คล้ายคลึงกันให้จดจำเป็นบทเรียนไว้เลย นั่นแสดงว่าคนส่วนหนึ่งอาจมิได้ใส่ใจในการวิเคราะห์และจดจำเรื่องราวเหล่านั้นอย่างควรจะเป็น และโดยเฉพาะคนรุ่นหลังก็อาจขาดโอกาสในการรับรู้หรือรับรู้เพียงลางเลือนเท่านั้น ซึ่งมีผลทำให้เหตุการณ์ในลักษณะเดียวกันนั้นเกิดขึ้นได้อีกอย่างมิควรจะเป็น ในขณะที่ข้อมูล ข่าวสาร หรือเหตุการณ์อดีตที่ควรค่าแก่การนำมาใช้ประโยชน์ กลับถูกลืมเลือนไปกับอดีตอย่างน่าเสียดาย ดังนั้น การเชื่อมโยงข้อมูลข่าวสารตามแนวคิดนี้ให้กับผู้เรียน เชื่อว่าจะช่วยให้ผู้เรียนมีข้อมูลประกอบการคิดวิเคราะห์สังเคราะห์ (คิดอย่างมีวิจารณญาณ) ในเรื่องราวข่าวสารและเหตุการณ์ต่างๆเหล่านั้นได้ดียิ่งขึ้น

นอกจากนี้ “วิชาข้อมูลข่าวสาร” ตามแนวคิดของคุณบดินทร์ ลิมประพัทธ์ และข้อกำหนดให้มีการนำเสนอข่าวก่อนเข้าเรียนวิชาแรกในตอนเช้าของทุกวัน ของสำนักงานคณะกรรมการการประถมศึกษาแห่งชาติในอดีต ก็แสดงถึงประโยชน์และคุณค่าของการเรียนรู้เกี่ยวกับข่าวสารเหตุการณ์ได้เป็นอย่างดี

**ความหมายและขอบข่ายของ “สาระข่าวสารและการเชื่อมโยง”**

**“สาระข่าวสาร” หมายถึง** สาระการเรียนรู้เกี่ยวกับข่าว เหตุการณ์ และเรื่องราวสำคัญๆที่เกิดขึ้นทั้งในและนอกชุมชน ด้วยกระบวนการคิดวิเคราะห์ สังเคราะห์ด้วยข้อมูลที่หลากหลายรอบด้าน ทั้งนี้ ต้องเป็นกระบวนการที่มีส่วนร่วมของทั้งผู้สอนและผู้เรียน

**“การเชื่อมโยง” หมายถึง** การเชื่อมโยงข้อมูลข่าวสารต่างๆระหว่างกัน รวมทั้งผลสืบเนื่องที่เกิดขึ้นทั้งในอดีตและปัจจุบัน ที่เกี่ยวข้องหรือเชื่อมโยงกับข่าวสารและเหตุการณ์ที่ใช้เป็นสื่อหลักในการศึกษาเรียนรู้ ณ ช่วงเวลานั้นๆ

**รูปแบบ วิธีการ และเครื่องมือที่เกี่ยวข้อง**

**๑. บทบาทของผู้บริหาร**

๑.๑ สร้างแรงจูงใจครูผู้สอนให้ตระหนักเห็นคุณค่าและความสำคัญของข่าวสารเหตุการณ์ต่างๆที่เกิดขึ้นทั่วไปที่มีต่อผู้เรียน

๑.๒ จัดหาเครื่องมือและปัจจัยพื้นฐานที่เกี่ยวข้องสำหรับครูและผู้เรียน

๑.๓ ยกตัวอย่างข่าวสารเหตุการณ์ที่สำคัญๆ พร้อมเชื่อมโยงกับเหตุการณ์อื่นๆที่เกี่ยวข้องกัน แล้วพัฒนาเป็นสื่อการเรียนรู้ในรูปแบบต่างๆตามความเหมาะสม เสร็จแล้วนำมาสาธิตให้ดู

๑.๔ พัฒนาครูและผู้เรียนให้มีศักยภาพในการใช้เครื่องมือที่เกี่ยวข้อง

๑.๕ กำกับ ติดตาม นิเทศ และเสริมสร้างขวัญกำลังใจ

**๒. บทบาทของครู**

๒.๑ สร้างแรงบันดาลใจผู้เรียนให้ตระหนักและเห็นความสำคัญของข่าวสารเหตุการณ์ต่างๆที่เกิดขึ้นกับคนทั่วไปทั้งในอดีตและปัจจุบัน ที่ควรค่าแก่การใช้เป็นอุทาหรณ์หรือนำมาเสริมสร้างคุณค่าให้ชีวิต

๒.๒ เป็นต้นเรื่องนำเข้าสู่บทเรียนด้วยข่าวสารเหตุการณ์ต่างๆที่เกิดขึ้น ณ ปัจจุบัน ณ กาล และนำพาผู้เรียนให้เชื่อมโยงไปยังเรื่องราวที่เกี่ยวข้องทั้งในอดีตและปัจจุบัน พร้อมชวนคิดวิเคราะห์ สังเคราะห์ และสรุปตามเหตุผลและบริบทอันควร

**๓. บทบาทของผู้เรียน**

๓.๑ แสดงออกถึงความใส่ใจและตระหนักในความสำคัญของข้อมูลและข่าวสาร

๓.๒ แสดงออกถึงทักษะความสามารถในการแสวงหาข่าวสารผ่านสื่อสารมวลชนต่างๆอย่างหลากหลาย

๓.๓ ใช้ทักษะความสามารถทางด้านเทคโนโลยีที่ถนัดในการนำเสนอความคิด วิจารณญาณ องค์ความรู้ และข้อสรุปที่ได้จากการศึกษาเรียนรู้ผ่านข่าวสารเหตุการณ์ต่างๆได้อย่างเหมาะสม

๓.๔ แสดงออกถึงกิจนิสัยของผู้มีจิตใจดี สำนึกดี โลกทัศน์กว้าง มีเหตุผล และรู้จักใช้ข้อมูลข่าวสารให้เป็นประโยชน์ต่อการดำรงชีวิตอย่างเป็นธรรมชาติ (ทำดีและสร้างสรรค์)

**๔. เครื่องมือที่เกี่ยวข้อง**

๔.๑ ระบบอินเตอร์เน็ตความเร็วสูง

๔.๒ เครื่องคอมพิวเตอร์คุณภาพสูง พื้นที่ความจุข้อมูลมาก พร้อมระบบปฏิบัติการ และซอฟแวร์สำหรับใช้ในการดาวน์โหลดไฟล์ข้อมูล ภาพนิ่ง วีดีทัศน์ และเสียงที่ต้องการจากระบบอินเตอร์เน็ต

๔.๓ ซอฟแวร์ปฏิบัติการสำหรับการตัดต่อและนำเสนอองค์ความรู้ ทั้งในรูปแบบของไฟล์เอกสาร ภาพนิ่ง เสียง ภาพนิ่งพร้อมเสียง และวีดีทัศน์

๔.๔ ชุดเครื่องขยายเสียงคุณภาพดี พร้อมเครื่องรับโทรทัศน์ขนาดจอใหญ่ไม่น้อยกว่า ๔๐ นิ้ว ชนิดที่รับสัญญาณจากเครื่องคอมพิวเตอร์ได้ หรือเครื่องฉายโปรเจคเตอร์คุณภาพสูง

**กระบวนการดำเนินการ**

๑. ครูดาวน์[โหลดไฟล์ข่าวสารเหตุการณ์สำคัญๆ หรือข่าวสารที่มีสาระและอุทาหรณ์สอนใจจากสื่อมวลชนบนระบบอินเตอร์เน็ตแบบวันต่อวัน (หรือสัปดาห์ต่อสัปดาห์เป็นอย่างช้า)](file:///D:\สื่อแบบ%20PPT\สื่อประเภทข่าว)

๒. นำไฟล์ข้อมูลข่าวสารจากข้อ ๑. มาตัดแต่งให้เหมาะสำหรับการนำเสนอผ่านเครื่องฉายและเครื่องขยายเสียง โดยอาจเชื่อมโยง (Link) กับไฟล์ข้อมูลข่าวสารและเหตุการณ์อื่นๆที่เกี่ยวข้องกันทั้งในอดีตและปัจจุบัน

๓. จัดเก็บไฟล์ข้อมูลข่าวสารในข้อ ๒. อย่างเป็นระบบในเครื่องคอมพิวเตอร์ โดยแยกหมวดหมู่ให้ชัดเจนเพื่อให้สะดวกต่อการนำมาใช้

๔. ครูนำไฟล์ข้อมูลข่าวสารในข้อ ๓. ออกใช้กับผู้เรียนตามตารางกิจกรรมที่กำหนดไว้

๕. พัฒนาผู้เรียนให้มีทักษะดังกล่าวเช่นเดียวกับครู

**การวัดและประเมินผล**

๑. วัดและประเมินผลประสิทธิภาพของผู้บริหารจากข้อกำหนดในบทบาทของผู้บริหาร

๒. วัดประเมินผลประสิทธิภาพของครูผู้สอนจากข้อกำหนดในบทบาทของครูผู้สอน

๓. วัดประเมินผลประสิทธิภาพของผู้เรียนจากข้อกำหนดในบทบาทของผู้เรียน

**ผลที่คาดหวัง**

๑. ครูผู้สอนมีโลกทัศน์กว้างขวาง (มีองค์ความรู้ใหม่และความเป็นเหตุเป็นผล) เพิ่มขึ้น มีทักษะในการออกแบบและจัดกิจกรรมการเรียนรู้อย่างครูมืออาชีพยิ่งขึ้น

๒. ผู้เรียนเรียนอย่างมีความสุข พร้อมแสดงออกอย่างประจักษ์ชัดติดตัวว่าเป็นผู้มีคุณสมบัติรักการอ่าน รักการศึกษาค้นคว้า สร้างสรรค์ และก้าวทันโลก (สำนึกดี ประพฤติดี โลกทัศน์กว้าง สร้างสรรค์)

..............................................................................